

PROJEKTS uz 12.02.2025.

vēlamais datums izskatīšanai: Izglītības, kultūras,

sporta un sociālā ārkārtas komiteja 19.02.2025.

domē: 27.02.2025.

sagatavotājs: Gunita Dzene

ziņotājs: Gunita Dzene

LĒMUMS

Ādažos, Ādažu novadā

2025. gada 27. februārī **Nr.** «DOKREGNUMURS»

**Par Carnikavas invalīdu biedrības iniciatīvu projektu “Vingrošana senioriem - 3”**

**un telpu nodošanu bezatlīdzības lietošanā**

Ādažu novada pašvaldība izskatīja biedrības “Carnikavas invalīdu biedrība” (reģ. Nr. 40008014422, juridiskā adrese: Stacijas iela 5, Carnikava, Carnikavas pagasts, Ādažu novads, LV-2163 (turpmāk - Iesniedzējs)). 2025 gada 29. janvāra pieteikums (reģ. Nr. ĀNP/1-11-1/25/626) iniciatīvu projektam “Vingrošana senioriem - 3” (turpmāk – Projekts) finansējuma saņemšanai saskaņā ar pašvaldības 2023. gada 24. maija nolikumu Nr. 11 “Iniciatīvas projektu finansēšanas kārtība Ādažu novada pašvaldībā” (turpmāk – Nolikums).

Projekta mērķis ir veicināt veselīgu dzīvesveidu, piedāvājot pasākumus un fiziskās aktivitātes, kas neprasa ilgstošu iepriekšēju sagatavotību konkrētā sporta veidā (piemēram, vingrošana, joga, nūjošana u. tml.). Desmit mēnešu garumā divas reizes nedēļā 15–20 senioriem tiks nodrošināta iespēja piedalīties vingrošanas nodarbībās. Vienā no nodarbībām tiks pieaicināts fizioterapeits, lai sniegtu profesionālus padomus un vadlīnijas. Tāpat tiks organizēti divi pārgājieni dabā Ādažu novadā. Nodarbības notiks Carnikavas Tautas namā “Ozolaine” pirmdienās un trešdienās laikā no plkst.9.00-10.30, 40 atklātas vingrošanas nodarbības senioriem.

Projekta kopējais finansējums ir 2350,00 *euro* (t.sk. pašvaldības finansējums 2000,00 *euro* un Iesniedzēja finansējums 350 *euro*). Projekta tāme ietver šādus izdevumus:

|  |  |  |  |  |  |  |
| --- | --- | --- | --- | --- | --- | --- |
| Nr. | Izdevumi | Vienību skaits | Vienas vienības cena (*euro*) | Izmaksas (*euro*) | Pašu un cits finans. (*euro*)\* | Pašv.finans. (*euro*) |
| 1.  | Atlīdzība par vingrošanas nodarbību sagatavošana un vadīšanu | 40 | 45,00 | 1800,00 |  | 1800,00 |
| 2. | Atlīdzība par nodarbības vadīšanu kopā ar fizioterapeitu | 1 | 100,00 | 100,00 |  | 100,00 |
| 3. | Atlīdzība par pārgājienu sagatavošanu un vadīšanu | 2 | 50,00 | 100,00 |  | 100,00 |
| 4. | Atlīdzība par ekskursijas sagatavošana, vadīšanu un transporta izdevumi | 1 | 350,00 | 350,00 | 350,00 |  |
| **KOPĀ (t.sk., nodokļi):** | 2350,00 | 350,00 | 2000,00 |

Centrālās pārvaldes Attīstības un projektu nodaļa veica Projekta atbilstības izvērtēšanu domes noteiktajā kārtībā un secināja, ka Projekts ir ieguvis 25 punktus (no 26), kā arī, ka tā norises un izdevumi atbilst Projekta mērķim.

Projekts atbilst Ādažu novada Attīstības programmas (2021.-2027.) vidējā termiņa prioritātes “VTP12 Iedzīvotāju dzīves stabilitāte un drošība” uzdevumam “U12.1.2. Veicināt NVO un citu iestāžu darbību veselīga dzīvesveida un ģimenes vērtību popularizēšanā un pašvaldības politikas veidošanā bērnu un ģimenes jomā”.

Iesniedzējs savā 2025. gada 29. janvāra iesniegumā (reģistrēts ar ĀNP/1-11-1/25/626 lūdz Projekta īstenošanai piešķirt bez maksas telpas (Lielo zāli)Tautas namā “Ozolaine” (turpmāk – Telpas).

Domes 23.02.2022. lēmuma Nr. 54 “Par nomas maksas noteikšanu Ādažu novada kultūras centra telpu nomu un pakalpojumu maksām” 8. punktā noteikts, ka telpu bezatlīdzības lietošana iespējama tikai Publiskas personas finanšu līdzekļu un mantas izšķērdēšanas novēršanas likumā paredzētajos gadījumos, bet 3.1. apakšpunktā noteikta Telpu nomas maksa 16,00 EUR stundā bez PVN.

Pašvaldības telpu bezatlīdzības lietošana iespējama tikai Publiskas personas finanšu līdzekļu un mantas izšķērdēšanas novēršanas likumā paredzētajos gadījumos, tajā skaitā, gadījumā, kad atvasināta publiska persona savu mantu nodod lietošanā sabiedriskā labuma organizācijai vai sociālajam uzņēmumam (5. panta otrās daļas 4.1 punkts), vai ja publiska persona savu mantu nodod privātpersonai vai kapitālsabiedrībai tai deleģēto valsts pārvaldes uzdevumu pildīšanai, arī publiskas personas pakalpojumu sniegšanai (5. panta otrās daļas 5. punkts). Minētā likuma 2. panta pirmā daļa nosaka publiskai personai pienākumu rīkoties ar saviem finanšu līdzekļiem un mantu likumīgi, tas ir, jebkurai rīcībai ar tiem jāatbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai.

Sabiedriskā labuma organizāciju likuma 3. pants noteic, ka sabiedriskā labuma organizācijas ir biedrības, kuru statūtos norādītais mērķis ir sabiedriskā labuma darbība, ja šīm biedrībām piešķirts sabiedriskā labuma organizācijas statuss un ja tās izlieto savus ienākumus darbībām, kurām nav komerciāla rakstura (izņemot šā likuma [11.](https://likumi.lv/ta/id/90822#p11) panta septītajā daļā minēto gadījumu) un kuras vērstas uz sabiedriskā labuma darbības nodrošināšanu, ievērojot šā likuma 11. un [12. pantā](https://likumi.lv/ta/id/90822#p12) noteiktos ierobežojumus. Domes 23.02.2022. lēmums Nr. 54 “Par nomas maksas noteikšanu Ādažu novada kultūras centra telpu nomu un pakalpojumu maksām” neparedz pašvaldībai piederošo telpu nodošanu bezatlīdzības lietošanā, kā vien atlaides piemērošanu 75 % apmērā nomas maksai biedrībām, kas sniedz nozīmīgu labumu sabiedrībai.

Atbilstoši Sabiedriskā labuma organizāciju reģistra[[1]](#footnote-1) datiem Iesniedzējam nav spēkā esošs sabiedriskā labuma organizācijas statuss.

Pašvaldība savu autonomo funkciju izpildē darbojas patstāvīgi, ievērojot savas administratīvās teritorijas iedzīvotāju intereses, turklāt iedzīvotāju interesēs brīvprātīgi īstenojot iniciatīvas ikvienā jautājumā, kopsakarā ar biedrības definētajiem mērķiem un Pašvaldību likumā noteikto kārtību saistībā ar pašvaldības rīcību ar tās mantu, proti, pašvaldības manta izmantojama pašvaldības administratīvās teritorijas iedzīvotāju interesēs.

Lursoft datu bāzes reģistrā ir ieraksts, ka biedrības darbības mērķi ir mazināt invalīdu un pensionāru sociālo izolētību, motivēt tos darboties, attīstīt savas prasmes, aicināt līdzdarboties arī citus pagasta iedzīvotājus, parādīt sabiedrībai, ka ir līdzvērtīgi sabiedrības locekļi.

Politiska lēmuma būtību raksturo ne tik daudz lēmuma pieņēmējs, bet gan tas, vai lēmuma pieņēmējs lēmuma saturu ir tiesīgs noteikt brīvi (patvaļīgi), pēc saviem ieskatiem. Atšķirība starp politiskiem apsvērumiem un juridiskiem apsvērumiem, nosakot lēmuma saturu, ir šāda -politisku apsvērumu gadījumā lēmuma pieņēmējs brīvi var lemt par to, vai šāds lēmums ir labs vai slikts. "Labs" vai "slikts" lēmums ir relatīvi jēdzieni, kas balstīti lēmuma pieņēmēja uzskatos un vērtībās. Politiska lēmuma gadījumā lēmuma pieņēmēja rīcības brīvība tiesību normās noteiktajos ietvaros ir absolūta, proti, lēmuma pieņēmējam nav jāizdara lietderības apsvērumi (nav jāvērtē, vai lēmums ir piemērots, nepieciešams un atbilstošs).[[2]](#footnote-2)

Ņemot vērā iepriekšminētos Iesniedzēja darbības un Telpu izmantošanas mērķus, domes ieskatā ir lietderīgi nodot biedrībai Telpas bezatlīdzības lietošanā līdz 2026. gada 10. janvārim (uz Projekta īstenošanas laiku). Tomēr, jāievēro apstāklis, ka šis lēmums satur politiskas gribas izšķiršanos (politisks lēmums), bet šādi lēmumi nevar tikt pieņemti pastāvīgi. Uzņēmumi, kas saņem atbalstu, neiegūst tiesisko paļāvību par atbalsta likumību, ja vien tas nav piešķirts likumīgā procedūrā, un rūpīgam saimnieciskās darbības subjektam būtu jābūt spējīgam nodrošināt, lai šī procedūra tiktu ievērota.[[3]](#footnote-3) Proti, Iesniedzējam nevar būt tiesiskā paļāvība par pašvaldībai piederošo telpu izmantošanu bez atlīdzības, ja tas ir piešķirts, neievērojot tiesību aktos noteikto procedūru un priekšnosacījumus. Tādējādi Iesniedzējam rosināms reģistrēties Sabiedriskā labuma organizāciju reģistrā.

Pamatojoties uz Pašvaldību likuma 4. panta pirmās daļas 5., 6. un 7. punktu, 5. panta pirmo daļu, kā arī 73. panta pirmo un ceturto daļu, Publiskas personas finanšu līdzekļu un mantas izšķērdēšanas novēršanas likuma 2. panta pirmo daļu un 5. panta otrās daļas 5. punktu un trešo daļu, Nolikuma 67. punktu, Ādažu novada pašvaldības 13.06.2023. reglamenta Nr. 2 “Ādažu novada pašvaldības darba reglaments” 79. punktu, kā arī Izglītības, kultūras, sporta un sociālās komitejas 19.02.2025. atzinumu, Ādažu novada pašvaldības dome

**NOLEMJ:**

1. Atbalstīt biedrības “Carnikavas invalīdu biedrība” iniciatīvas projektu “Vingrošana senioriem - 3” un piešķirt tai pašvaldības līdzfinansējumu 2000 *euro* (divi tūkstoši *euro*).
2. Noslēgt ar Carnikavas invalīdu biedrību, reģistrācijas numurs 40008014422, līgumu par Carnikavas Tautas nama “Ozolaine” Lielās zāles bezatlīdzības lietošanu no 10.03.2025. līdz 10.01.2026, pirmdienās un trešdienās no 9.00. līdz 10.30, 1. punkta izpildei.
3. Centrālās pārvaldes Juridiskajai un iepirkumu nodaļai 10 (desmit) darbdienu laikā pēc šī lēmuma pieņemšanas sagatavot līguma projektu 1. punkta izpildei (nosakot pienākumu biedrībai “Carnikavas invalīdu biedrība” ne vēlāk, kā viena mēneša laikā no projekta pabeigšanas dienas iesniegt pašvaldībai atskaiti par līdzfinansējuma izlietošanu) un 2. punktā minēto līguma projektu.
4. Aicināt Carnikavas invalīdu biedrību līdz 31.12.2025. izvērtēt nepieciešamību reģistrēties Sabiedriskā labuma organizāciju reģistrā un par pieņemto lēmumu informēt pašvaldību.
5. Pašvaldības izpilddirektoram parakstīt 2. punktā noteikto līgumu.
6. Centrālās pārvaldes Attīstības un projektu nodaļai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

Izsniegt norakstus:

Iesniedzējai – 1 eks.

JIN, GRN, FIN, APN - @

Gunita Dzene, 20232044

1. https://www6.vid.gov.lv/SLO [↑](#footnote-ref-1)
2. Sk. Briede J., Danovskis E. Politiska lēmuma nozīme administratīvajās tiesībās. Jurista Vārds, 11.08.2015., Nr. 31 (883), 10. -14. lpp. [↑](#footnote-ref-2)
3. Sk. <https://www.cobalt.legal/uploads/news/2171/2009_11_04_Saldo_nelikumigs_valsts_atbalsts_bistama_davana.pdf> [↑](#footnote-ref-3)